《少陵草堂》
清代·周有声

诗人未合享茅土，少陵草堂竟千古。逾阡度陌一相寻，此间亦是城南杜。

乔林森森径旁取，隔断钟鱼同法鼓。短垣曲路转修蛇，十丈青鸾作行舞。

升堂气象自完肃，廊榭欹斜尚枝柱。虽然雕落余结构，譬过衰门剩规矩。

浣花溪水碧溶溶，还照高寒好眉宇。传闻此堂昔颓废，往往鼯鼪窜榛莽。

邸舍闿从异姓王，新宫焕作神仙府。一时奔走盛簪绂，供张纷纶杂牲脯。

行厨花里玉盘来，犹似江干驻严武。转眼繁华顿消歇，空令胜迹随风雨。

客谈往事殊叹嗟，窃念古今增仰俯。人生岂藉势力存，姓名不共榱椽腐。

秋风当年竟卷却，百代诗城自坚树。那须唧唧效寒禽，戢翼卑栖计毛羽。

君不见马家宅与奉诚园，毕究迁移谁是主。

作者简介：（1749—1814）湖南长沙人，字希甫，号松冈。乾隆六十年进士。由内阁中书累迁大定知府，历思州、思南、贵阳三府，署江苏松江、苏州二府，总理下河工务。以干练称，以劳卒官。工诗，有《东冈诗剩》。